Zemanová, Anna, poslankyňa NR SR (2022-05-10):
Vážený pán podpredseda, kolegovia, kolegyne, dovoľte, aby som v úvode sa poďakovala prezidentovi Zelenskému za jeho slová. Ide o slová človeka, ktorý je v dnešnej ťaživej dobe symbolom odvahy a nezlomnosti, symbolom boja za slobodu a symbolom odporu proti barbarskej agresii. Je dobré, že tieto slová náš parlament dnes počul, a trúfam si povedať, že dnešok je jeden z najpamätnejších dní slovenského parlamentu. Aj vďaka jeho vystúpeniu sme si za tieto dva dni mohli vypočuť dve vízie sveta. Jedna zaznela včera z Moskvy a druhá teraz z Kyjeva. Nebyť prezidenta Zelenského, jeho rozhodnosti, odvahy ukrajinského národa a nesmiernych obetí, ktoré Ukrajinci priniesli, dnes by už možno moskovská vízia sveta nebojovala na Donbase, ale stála by na našich východných hraniciach. Obdivujem statočnosť Ukrajincov bojujúcich za svoju slobodu, ktorú nezlomili ruské rakety, tanky ani vojnové zverstvá. Ešte pred niekoľkými týždňami Ukrajinci žili ako ktoríkoľvek z nás. Mali školu, prácu, domácnosti, platili hypotéky. Všetko krásne všedné a všetko je dnes v úzadí, je preč. Niektorí odišli zo svojej krajiny a odišli a s úzkosťou sledujú správy z domu a tí, čo ostali, statočne bojujú za svet, aký mali predtým. Je dobré, že Slovensko napriek demagógii a propagande šírenej nielen z Moskvy stojí na správnej strane. Neuhli sme. V kritických momentoch totiž nestačí vyjadriť názor, je ale dôležité ho podporiť aj činmi. Je dobré, že veľká väčšina Slovenska bude môcť s čistým svedomím povedať, že sme pomohli Ukrajincom brániť sa, že sme im ponúkli útočisko pred ruskými útokmi, že sme ponúkli humanitárnu, zdravotnú, finančnú, politickú, vojenskú, obrannú pomoc a podporu. Dnes sme to práve my národy v strednej Európe, kto dáva význam pojmu solidarita a napĺňa ho obsahom. Prosím, vytrvajme v tom. Je scestné, že nielen Rusko, ale aj jeho obhajcovia u nás na Slovensku bez váhania obviňujú z dopadov ruskej agresie sankcie Západu, vyzývajú na zmiernenie sa, na zmierenie sa s agresiou na Ukrajine a nabádajú na pasivitu a privieranie očí. Veď je to ich problém. Nebyť ruskej agresie, neboli by ani sankcie. Preto nemýľme si príčinu a následok, agresora a jeho obeť. Fakty sú jednoduché. Rusko agresiu rozpútalo, Rusko ju môže zastaviť. Rusko k mieru nepotrebuje mierové rokovania. Jedine Rusko môže ukončiť vojnu, vojnu, ktorú rozpútalo na Ukrajine. Svojím agresívnym aktom na Ukrajine pošliapava medzinárodné pravidlá a princípy demokracie. Je pre nás neakceptovateľné udržiavať naďalej vzťahy s režimom, ktorého kroky smerujú k totálnemu spustošeniu krajiny a k vyhladeniu jej obyvateľstva. My tu v parlamente poslanci nemáme záujem o interakciu vo forme priateľských zväzkov a ako poslanci nemáme dôvod nadväzovať osobné kontakty s poslancami Ruska a Bieloruska a prehlbovať s nimi politické, hospodárske či kultúrne poznatky, a preto navrhujem pozastavenie činnosti Skupiny priateľstva s Ruskou federáciou a Skupiny priateľstva s Bieloruskou republikou, ktoré máme založené tu v Národnej rade. Teraz mi dovoľte, aby som prečítala pozmeňujúci návrh poslankyne Národnej rady Slovenskej republiky Anny Zemanovej k návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky, ktorým sa odsudzujú činy Ruskej federácie, prezidenta a hlavného veliteľa ozbrojených síl Ruskej federácie Vladimíra Putina, ozbrojených síl Ruskej federácie a jej veliteľov voči zvrchovanému a demokratickému štátu Ukrajina ako akt bezdôvodnej vojenskej agresie vrátane zločinov proti ľudskosti a vojnových zločinov (tlač 967). V návrhu uznesenia sa na konci pripájajú tieto slová: „Národná rada Slovenskej republiky – pozastavuje sa činnosť Skupiny priateľstva s Ruskou federáciou a Skupiny priateľstva s Bieloruskou republikou v rámci Slovenskej skupiny Medziparlamentnej únie a to až do skončenia vojenskej prítomnosti Ruskej federácie na území Ukrajiny.“ Ďakujem pekne. Prosím o podporu tohto uznesenia.